Golden Globe Race
Golden Globe Race 2022

Golden Globe Race 2022 alkoi 4.9.2022. Säännöissä hyväksyttiin 22 venetyyppiä. Reitti lähti Les Sables-d’Olonnesta ja kulki Kanariansaaren vasemmalta puolelta, Trindaden oikealta puolelta, Kapkaupungin kautta, Hyväntoivonniemen oikealta puolelta, Prinssi Edwardin saarten vasemmalta puolelta, Crozetsaarten vasemmalta puolelta, Kergueleninsaarten vasemmalta puolelta, 45° eteläisen leveyspiirin vasemmalta puolelta, Kap Leeuwin oikealta puolelta, Tasmanian Storm Bayn kautta, Snaressaarten vasemmalta puolelta, Bountysaarten vasemmalta puolelta, koordinaattipisteen 46°S, 174°W vasemmalta puolelta, Kap Hornin oikealta puolelta, Punta del Esten kautta, Atlantin halki ja takaisin Les Sables-d’Olonneen. Kilpailijat lähetti matkaan Sir Robin Knox Johnston yhdessä pormestarin ja kilpailun järjestäjän kanssa. Kilpailuun otti osaa 16 kilpailijaa:
|  | Osanottaja | Veneen nimi | Veneen tyyppi |  |
| --- | --- | --- | --- | --- |
| 1 |  Arnaud Gaist | Feï of Shanghaï | Barbican 33 MKII (pitkäkölinen versio) | Keskeytti hanhenkaulojen ja takilassa ilmenneiden ongelmien takia 2. joulukuuta |
| 2 |  Damien Guillou | PRB | Rustler 36 | Keskeytti ohjauslaitteen rikkouduttua 14. marraskuuta |
| 3 |  Abhilash Tomy | Bayanat | Rustler 36 | Kilpailun toinen sija. Saapui maaliin 29.4.2023, 236 päivän jälkeen. |
| 4 |  Edward Walentynowicz | Noah's Jest | Rustler 36 | Vetäytyi kilpailusta henkilökohtaisista syistä 9. syyskuuta |
| 5 |  Elliott Smith | Second Wind | GaleForce 34 | Vetäytyi 19.1.2023 laitevian takia.  |
| 6 |  Ertan Beskardes | Lazy Otter | Rustler 36 | Vetäytyi kilpailusta sanoin "Etsin tuntematonta ja löysin sen" 16. marraskuuta |
| 7 |  Guy deBoer | Spirit | Tashiba 36 | Keskeytti; nukahti ja ajautui karille Fuerteventurassa 18. syyskuuta |
| 8 |  Guy Waites | Sagarmatha | Tradewind 35 | Siirtyi Chichester-luokkaan 22. joulukuuta, mutta hylättiin lopulta myöhästymisen vuoksi. |
| 9 |  Ian Herbert-Jones | Puffin | Tradewind 35 | Keskeytti. Myrsky kaatoi veneen ja katkaisi maston. Pelastettiin 11. huhtikuuta. |
| 10 |  Jeremy Bagshaw | Olleanna | OE32 | Saapui maaliin Chichester-luokassa 15. kesäkuuta 277 päivän jälkeen. |
| 11 |  Kirsten Neuschäfer | Minnehaha | Cape George Cutter, CG36 | Kilpailun voittaja. Saapui maaliin 27.4.2023 kokonaisajassa 235 vuorokautta, 5 tuntia, 44 minuuttia ja 4 sekuntia. |
| 12 |  Mark Sinclair | Coconut | Lello 34 | Vetäytyi kisasta perhesyiden takia 23. syyskuuta |
| 13 |  Michael Guggenberger | Nuri | Biscay 36 | Kilpailun kolmas sija ajalla 249 päivää, 17 tuntia, 42 minuuttia ja 24 sekuntia.  |
| 14 |  Pat Lawless | Green Rebel | Saltram Saga 36 | Keskeytti ohjauslaitteen rikkouduttua 9. marraskuuta |
| 15 |  Simon Curwen | Clara | Biscay 36 | Ehti maaliin ensimmäisenä, mutta oli joutunut käymään maissa venettään korjaamassa, koska aalto rikkoi hänen tuuliperäsimensä, minkä vuoksi hän siirtyi Chichester-luokkaan. Hyvitykset huomioiden Neuschäfer on loppuajassa Curwenia nopeampi. |
| 16 |  Tapio Lehtinen | Asteria | Gaia 36 | Vene upposi |
Lehtisen hätäsignaalin koordinaatit
Mukana oli jälleen Tapio Lehtinen. 18. marraskuuta Lehtisen Asteria-vene upposi Etelä-Afrikan Port Elizabethin lähettyvillä ja Lehtinen joutui siirtymään pelastuslautalle. Veneen uppoamishetkellä Lehtisen kaksi lähintä kilpailijaa olivat hänestä 176 km ja 310 km päässä ja lähin laiva noin 430 km päässä. Lähin kilpakumppani Kirsten Neuschäfer lähti auttamaan Lehtistä. Neuschäfer saavutti Lehtisen seuraavan päivän aamuna ja poimi hänet kyytiinsä. Neuschäferin veneestä Lehtinen siirtyi rahtilaiva Darya Gayatrin kyytiin matkalle kohti Singaporea. Lehtinen palasi Suomeen 11. joulukuuta. Neuschäfer jatkoi kilpailua aikahyvityksen kanssa.